als_Latn dik_Latn sag_Latn
Protagoniste në filmin “Vëthi i munguar”, një film nga Bujar Alimani, Ema Andrea po jeton çdo spektër të gjerë profesional, duke filluar nga kinemaja, teatri, televizioni e deri te puna në auditor me studentët e Dramës në Universitetin të Arteve.
Ndërkaq, aktorja e njohur ka nisur një aventurë të re televizive në orën 23:00 në TVSH si moderatore e emisionit me titull “Turni 3”, ku një natë në javë i bashkohet vajza e saj, Sara Kapo.
Nënë e bijë, me 22 vite diferencë, në këtë studio televizive shkëmbejnë hapur mendime që nga dashuria me shikim të parë, deri te trajtimi i fenomeneve të ndryshme shoqërore në realitetin shqiptar. Sa i takon dialogut televiziv nënë e bëjë, ajo tregon për gazetën “Panorama”:
“Besoj se vlera e këtij dialogu televiziv është te shembulli i bisedës së sinqertë, në të cilën edhe fjalori ndryshon. Besoj se është një akt jo edhe aq i lehtë për t’u ndërmarrë, por që unë dhe Sara e kemi kaluar me thjeshtësi, vërtetësi dhe dinjitet. Pa gjykuar e mbi të gjitha pa pretenduar se kush është mendimi më i drejtë. Është njësoj sikur jetojmë bashkë. Unë lumturohem kur shoh Sarën aq të ambientuar me kamerën dhe aq të drejtpërdrejtë, shumë larg shembujve të moshës së saj”.
Por çfarë vendi zënë politikanët natën vonë në studion e Emës dhe Sarës, dhe në ç’aspekt ata janë modele për t’u ndjekur, aktorja përgjigjet për gazetën “Panorama”:
“Në formatin ‘Turni 3’, edhe politikanët janë jashtë profesionit apo lëkurës së tyre publike. Temat për të cilat flasim dhe mënyra si ndërtohet biseda është e tillë, ku nuk mund të bësh gjithaq politikë, (për ata që munden t’i rrinë formistit). Por, siç e keni vënë re, në ‘Turni 3’ nuk ka politikanë.
Në shumicën e rasteve, të ftuarit janë profesionistë të fushave të ndryshme. Modeli i politikanit tashmë është bërë trendi më i ndjekur. A duhet apo jo, për këtë pyesni mediat që i lançojnë pafund, prindërit që i adhurojnë, arrogantët që i mbajnë. Habitem se si politikanët shqiptarë nuk e kuptojnë që ia ulin vlerat vetes, duke u bërë një shembull aspak i shëndetshëm, duke kërkuar kaq shumë vëmendje, duke hyrë kaq shumë dukshëm në jetën e çdokujt, si dhe duke u përpjekur të mbrojnë me fjalë atë ç’ka duhet ta tregojë thjesht vepra e tyre. Nejse. Diskutim i gjatë e i thellë në histori ky i fundit”, shprehet aktorja e njohur për gazetën “Panorama”.
als_Latn als_Latn als_Latn als_Latn als_Latn als_Latn als_Latn